CELEX: 62021CN0633
Language: el
Date: 2021-10-14 00:00:00
Title: Υπόθεση C-633/21: Προσφυγή της 14ης Οκτωβρίου 2021 — Ευρωπαϊκή Επιτροπή κατά Ελληνικής Δημοκρατίας

20.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 513/24
            
         
      Προσφυγή της 14ης Οκτωβρίου 2021 — Ευρωπαϊκή Επιτροπή κατά Ελληνικής Δημοκρατίας
      (Υπόθεση C-633/21)
      (2021/C 513/34)
      Γλώσσα διαδικασίας: η ελληνική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: Μ. Κωνσταντινίδης, M. Noll-Ehlers)
      
         Καθής: Ελληνική Δημοκρατία
      
         Αιτήματα:
      
      Η προσφεύγουσα ζητεί από το Δικαστήριο
      
                  Α)
               
               
                  Να διαπιστώσει ότι η Ελληνική Δημοκρατία:
                  
                              —
                           
                           
                              έχοντας αφενός υπερβεί κατά τρόπο συστηματικό και διαρκή τις ετήσιες οριακές τιμές για το διοξείδιο του αζώτου όσον αφορά τον οικισμό Αθηνών (EL0003) από το 2010 δεν έχει συμμορφωθεί με τις υποχρεώσεις που υπέχει βάσει του άρθρου 13, της οδηγίας 2008/50/ΕΚ (1) σε συνδυασμό με το παράρτημα XI της οδηγίας,
                           
                        
                              —
                           
                           
                              αφετέρου, παραλείποντας να θεσπίσει, από τις 11 Ιουνίου 2010, κατάλληλα μέτρα για να εξασφαλιστεί η συμμόρφωση με την ετήσια οριακή τιμή για το NO2 στον οικισμό Αθηνών (EL0003), παρέβη τις υποχρεώσεις που επιβάλλει το άρθρο 23, παράγραφος 1, της οδηγίας 2008/50/ΕΚ, (και σε συνδυασμό με το παράρτημα XV, τμήμα Α, της οδηγίας αυτής), και, ειδικότερα, την υποχρέωση που προβλέπει το άρθρο 23, παράρτημα 1, δεύτερο εδάφιο, της εν λόγω οδηγίας, να λάβει τα απαραίτητα μέτρα ώστε η περίοδος υπέρβασης των οριακών τιμών να είναι όσο το δυνατόν συντομότερη.
                           
                        
            
                  Β)
               
               
                  Να καταδικάσει την Ελληνική Δημοκρατία στη δικαστική δαπάνη.
               
            
         Ισχυρισμοί και κύρια επιχειρήματα
      
      Με τον πρώτο λόγο της προσφυγής της, η Επιτροπή επισημαίνει ότι η οδηγία 2008/50/ΕΚ για την ποιότητα του ατμοσφαιρικού αέρα και καθαρότερο αέρα για την Ευρώπη απαιτεί από τα κράτη μέλη να περιορίζουν την έκθεση των πολιτών στο διοξείδιο του αζώτου (NO2). Η Επιτροπή ισχυρίζεται ότι η Ελληνική Δημοκρατία, με βάση τις ετήσιες εκθέσεις της που υπέβαλε για την ποιότητα του αέρα, δεν έχει εξασφαλίσει κατ’ εξακολούθηση από το 2005, οπότε κατέστη υποχρεωτική η συμμόρφωση με τις ημερήσιες και ετήσιες οριακές τιμές για το διοξείδιο του αζώτου (NO2) βάσει του άρθρου 13 της οδηγίας 2008/50/ΕΚ, τη συμμόρφωση με τις ημερήσιες οριακές τιμές στον οικισμό EL0003 Αθηνών.
      Με τον δεύτερο λόγο της προσφυγής της, η Επιτροπή σημειώνει ότι το άρθρο 23, παράγραφος 1, δεύτερο εδάφιο της οδηγίας 2008/50/ΕΚ επιβάλλει στα κράτη μέλη, σε περίπτωση υπέρβασης των οριακών τιμών, σαφή και επείγουσα υποχρέωση να εγκρίνουν σχέδια για την ποιότητα του αέρα που να περιλαμβάνουν τα κατάλληλα μέτρα ώστε η περίοδος υπέρβαση να μπορεί να είναι όσο το δυνατόν συντομότερη. Η Επιτροπή υποστηρίζει ότι, κατά παράβαση της υποχρέωσης που υπέχει από το άρθρο 23, παράγραφος 1, της οδηγίας 2008/50/ΕΚ, η Ελληνική Δημοκρατία δεν έχει εκπονήσει κατάλληλο σχέδιο για την ποιότητα του αέρα όσον αφορά το διοξείδιο των αζώτου που να καλύπτει τον οικισμό EL0003 Αθηνών.
      
         (1)  Οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (ΕΕ 2008, L 152, σ. 1).